Niðurstöður selatalningarinnar miklu, sem fór fram á Vatnsnesi um helgina, benda til að stofninn sé frekar að stækka heldur en minnka. Framkvæmdastjóri Selasetursins telur líklegt að það sé selveiðibanninu að þakka.
Talningin var framkvæmd á rúmlega 100 km svæði á Vatns- og Heggstaðanesi. Öll fjaran var gengin, selir taldir og skráðir. Páll Sigurðsson, framkvæmdastjóri Selasetursins á Hvammstanga segir að talningin hafi komið vel út.
Við töldum 718 seli sem er talsvert betra en þrjú síðustu skipti. Síðast þegar við töldum 2016 fengum 580 seli.
Þannig að við erum alveg mjög kát yfir því að stofninn skuli ekki vera að fækka heldur í það minnsta að standa í stað.
Selir hafa verið taldir á Vatnsnesinu frá 2007 og hefur meðaltalið verið 757 dýr. Nú er fjöldi sela því einmitt nærri þessu meðaltali. Páll telur þessar tölur gefi vísbendingar um að selveiðibannið sem var sett á fyrir um tveimur árum sé að virka.
Að menn voru ekki að drepa seli við ósa þar sem laxar voru.
Menn höfðu þá ranghugmynd að selir væru að éta laxana og þá voru þeir svona réttdræpir, við skulum orða það þannig.
Páll segir að upplýsingarnar séu mikilvægar fyrir selarannsóknir næstu áratugina og stefnt sé að selatalningu næstu árin.
Selirnir voru taldir af sjálfboðaliðum sem komu víðs vegar að og voru jafnt Íslendingar sem útlendingar.
Það var mjög góð þátttaka, í allt voru þetta 58 og það voru 55 sem gengu eða örkuðu Vatnsnes og Heggstaðanes.
Þannig að við erum mjög ánægð og þakklát fyrir þennan hóp sjálfboðaliða.